CELEX: 62016TN0829
Language: el
Date: 2016-11-25 00:00:00
Title: Υπόθεση T-829/16: Προσφυγή της 25ης Νοεμβρίου 2016 — Mouvement pour une Europe des nations et des libertés κατά Κοινοβουλίου

23.1.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 22/55
            
         Προσφυγή της 25ης Νοεμβρίου 2016 — Mouvement pour une Europe des nations et des libertés κατά Κοινοβουλίου
   (Υπόθεση T-829/16)
   (2017/C 022/74)
   Γλώσσα διαδικασίας: η γαλλική
   
      Διάδικοι
   
   
      Προσφεύγον: Mouvement pour une Europe des nations et des libertés (στο εξής: MENL) (Παρίσι, Γαλλία) (εκπρόσωπος: A. Varaut, δικηγόρος)
   
      Καθού: Ευρωπαϊκό Κοινοβούλιο
   
      Αιτήματα
   
   Το προσφεύγον ζητεί από το Γενικό Δικαστήριο:
   
               —
            
            
               να ακυρώσει την απόφαση D106185 του Προεδρείου του Ευρωπαϊκού Κοινοβουλίου, της 12ης Σεπτεμβρίου 2016, η οποία κοινοποιήθηκε από τον [X] στις 26 Σεπτεμβρίου και με την οποία κρίθηκαν ως μη επιλέξιμες οι δαπάνες που πραγματοποιήθηκαν για εκτύπωση αφισών και αφισοκόλληση στο πλαίσιο της ενημερωτικής εκστρατείας «Σένγκεν» του MENL·
            
         
               —
            
            
               να καταδικάσει το Προεδρείο του Ευρωπαϊκού Κοινοβουλίου στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής του, το προσφεύγον προβάλλει τέσσερις λόγους ακυρώσεως.
   
               1.
            
            
               Ο πρώτος λόγος αντλείται από παραβίαση της αρχής της χρηστής διοικήσεως, δεδομένου ότι δεν κατέστησαν γνωστά στο Προεδρείο του Ευρωπαϊκού Κοινοβουλίου ούτε τα στοιχεία του φακέλου της υποθέσεως ούτε οι αντιρρήσεις του Mouvement pour une Europe des nations et des libertés (MENL).
            
         
               2.
            
            
               Ο δεύτερος λόγος αντλείται από το ότι το προσφεύγον φρονεί ότι η έννοια της «έμμεσης χρηματοδοτήσεως» των εθνικών κομμάτων από τα ευρωπαϊκά κόμματα αποτελεί ασαφή έννοια, εντελώς αντίθετη προς την ασφάλεια δικαίου.
            
         
               3.
            
            
               Ο τρίτος λόγος αντλείται από το ότι το λογότυπο που εμφανίζεται στις αφίσες της εκστρατείας «Σένγκεν» του MENL (στο εξής: επίμαχο λογότυπο) εκφράζει εντός των εθνικών επικρατειών το πνεύμα εκστρατείας με χαρακτήρα αποκλειστικώς ευρωπαϊκό, αντιθέτως προς ό,τι έκρινε το καθού εκδίδοντας την απόφαση της οποίας η ακύρωση ζητείται με την υπό κρίση προσφυγή. Προς στήριξη του λόγου αυτού, το προσφεύγον προβάλλει κυρίως τρία επιχειρήματα, συγκεκριμένα δε τα εξής:
               
                           —
                        
                        
                           Η εκστρατεία οργανώθηκε αποκλειστικώς από το MENL, χωρίς τη συμφωνία ή τη συμμετοχή εθνικών κομμάτων·
                        
                     
                           —
                        
                        
                           Η εκστρατεία και η αφίσα αφορούσαν πλαίσιο προβληματισμού ευρωπαϊκής εμβέλειας, δηλαδή αυτό των συμφωνιών του Σένγκεν·
                        
                     
                           —
                        
                        
                           Το επίμαχο λογότυπο δεν είναι, επομένως, το λογότυπο των εθνικών κομμάτων, αλλά των αντιπροσωπειών των κομμάτων αυτών στο Ευρωπαϊκό Κοινοβούλιο.
                        
                     
         
               4.
            
            
               Ο τέταρτος λόγος αντλείται από το ότι το προσφεύγον φρονεί ότι το μέγεθος του επίμαχου λογότυπου είναι σαφώς μικρότερο από εκείνο του λογότυπου του MENL. Η νομολογία και τα σχετικά με το ζήτημα νομοθετήματα, όμως, προβλέπουν την επιβολή κυρώσεων μόνο στην περίπτωση εθνικών λογότυπων μεγέθους μεγαλύτερου ή ίσου με εκείνο των ευρωπαϊκών λογότυπων.